CELEX: 31988D0524
Language: el
Date: 1988-07-26 00:00:00
Title: 88/524/ΕΟΚ: Απόφαση του Συμβουλίου της 26ης Ιουλίου 1988 σχετικά με την εφαρμογή ενός σχεδίου δράσης για τη δημιουργία αγοράς υπηρεσιών στον τομέα των πληροφοριών

Avis juridique important

|

31988D0524

88/524/ΕΟΚ: Απόφαση του Συμβουλίου της 26ης Ιουλίου 1988 σχετικά με την εφαρμογή ενός σχεδίου δράσης για τη δημιουργία αγοράς υπηρεσιών στον τομέα των πληροφοριών  

Επίσημη Εφημερίδα αριθ. L 288 της 21/10/1988 σ. 0039 - 0043

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 26ης Ιουλίου 1988  σχετικά με την εφαρμογή ενός σχεδίου δράσης για τη δημιουργία αγοράς υπηρεσιών στον τομέα των πληροφοριών  (88/524/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι πρέπει να θεσπιστούν τα μέτρα για την προοδευτική εγκαθίδρυση της εσωτερικής αγοράς κατά τη διάρκεια χρονικής περιόδου που λήγει στις 31 Δεκεμβρίου 1992· ότι η εσωτερική αγορά περιλαμβάνει έναν χώρο χωρίς εσωτερικά σύνορα, μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων και των υπηρεσιών·  ότι η εφαρμογή του κοινοτικού προγράμματος για την ανάπτυξη της αγοράς εξειδικευμένων πληροφοριών στην Ευρώπη, που θεσπίστηκε από το Συμβούλιο με την απόφαση 84/567/ΕΟΚ (4), έδειξε ότι υπάρχει ανάγκη για μια πιο γενική κοινοτική πολιτική, που θα αφορά την αγορά πληροφοριών·  ότι οι αρχηγοί κρατών ή κυβερνήσεων, που συνήλθαν στο πλαίσιο του Ευρωπαϊκού Συμβουλίου στις Βρυξέλλες στις 29 και 30 Μαρτίου 1985, ενέκριναν, ως ειδικό στόχο, τη δημιουργία κοινοτικής αγοράς πληροφοριών·  ότι το Συμβούλιο, στις 18 Μαρτίου 1986, επεφύλαξε ευνοϊκή υποδοχή στην ανακοίνωση της Επιτροπής που αναφέρεται σε ένα πρόγραμμα εργασίας για τη δημιουργία κοινής αγοράς πληροφοριών·  ότι οι διαβουλεύσεις της Επιτροπής με τους εκπροσώπους των χρήστων και των προμηθευτών υπηρεσιών στον τομέα των πληροφοριών, καθώς και με τη συμβουλευτική ομάδα ανωτάτων υπαλλήλων για την πολιτική της αγοράς των πληροφοριών, επέτρεψαν τον καθορισμό, με κοινή συμφωνία, των πρωταρχικών στόχων και κατευθυντήριων γραμμών μιας κοινοτικής πολιτικής για τη σφαιρική αντιμετώπιση των σύνθετων, ποικίλων και πολύπλοκων ζητημάτων που θέτει η ανάπτυξη της αγοράς των πληροφοριών·  ότι αναγνωρίζεται ότι οι πληροφορίες διαδραματίζουν ρόλο πρωταρχικής σημασίας για την ανάπτυξη του εμπορίου και της βιομηχανίας με το να παρέχουν ισχύ και συνοχή στην ευρωπαϊκή οικονομία στο σύνολό της, όντας παράλληλα βασικό στοιχείο τόσο της πολιτιστικής ταυτότητας της Κοινότητας όσο και της δομής μιας σύγχρονης κοινωνίας·  ότι η ταχύτατη ανάπτυξη και σύγκλιση των νέων τεχνολογιών προκαλούν σημαντικές δυσκολίες προκειμένου να καθοριστεί η ακριβής έκταση του τομέα της αγοράς των πληροφοριών·  ότι είναι ζωτικής σημασίας να διατίθενται πληρέστερα στατιστικά στοιχεία όσον αφορά την κοινοτική αγορά των πληροφοριών, όπως αυτά που αφορούν πλέον παραδοσιακούς τομείς·  ότι, λόγω της οικονομικής σπουδαιότητας των πληροφοριών, η δημιουργία κοινής αγοράς υπηρεσιών στον τομέα των πληροφοριών αποτελεί στοιχείο άρρηκτα συνδεδεμένο με την ολοκλήρωση της εσωτερικής αγοράς μέχρι το τέλος του 1992·  ότι υπάρχουν πολλά τεχνικά, διοικητικά και νομικά εμπόδια για τη δημιουργία εσωτερικής αγοράς πληροφοριών, τα οποία παρακωλύουν τη δημιουργία νέων υπηρεσιών και προκαλούν, σε ορισμένες περιπτώσεις, στρεβλώσεις στον ανταγωνισμό·  ότι πρέπει να εξεταστεί κατά προτεραιότητα η ανάγκη απλούστευσης των διαδικασιών και εναρμόνισης στον τομέα της πρόσβασης στις βάσεις δεδομένων·  ότι η ανάπτυξη των πηγών πληροφοριών και των υπηρεσιών που βασίζονται στις πληροφορίες απαιτεί τη χρήση νέων τεχνολογιών και την πραγματοποίηση οικονομιών κλίμακας·  ότι η ανταγωνιστικότητα της Κοινότητας είναι υψηλή σε ορισμένους τομείς της αγοράς των πληροφοριών, αλλά ότι πρέπει να ενισχυθεί σε άλλους·  ότι, στα κράτη μέλη, οι δημόσιες αρχές ασκούν διαφορετικές και σε διάφορα επίπεδα δράσεις σχετικά με την αγορά των πληροφοριών·  ότι η αυξανόμενη σπουδαιότητα που αποκτούν οι πληροφορίες στις διεθνείς συναλλαγές και τα συναφή προβλήματα στον τομέα των πληροφοριών προκαλεί την αυξανόμενη προσοχή των διεθνών οργανισμών, πράγμα το οποίο υπογραμμίζει την ανάγκη να έχουν τα κράτη μέλη κοινές θέσεις στα πλαίσια των οργανισμών αυτών·  ότι αξίζει να δοθεί ιδιαίτερη προσοχή στις ανάγκες και τις νόμιμες απαιτήσεις των χρήστων υπηρεσιών στον τομέα των πληροφοριών, και ιδίως στις ανάγκες των μικρομεσαίων επιχειρήσεων και των μειονεκτουσών περιοχών της Κοινότητας·  ότι η Κοινότητα διαθέτει ήδη μέσα που μπορούν να χρησιμεύσουν στην εφαρμογή της πολιτικής αυτής·  ότι οι μηχανισμοί κοινοτικής χρηματοδότησης μπορούν να συμβάλουν στην εκτέλεση του παρόντος σχεδίου δράσης, ιδίως όσον αφορά τα πρότυπα σχέδια και τα σχέδια επίδειξης που πρόκειται να επιδράσουν ως καταλύτες στην ανάπτυξη της αγοράς των υπηρεσιών στον τομέα των πληροφοριών·  ότι ένα τμήμα του ποσού που θεωρείται αναγκαίο, εκείνο που προορίζεται για τη χρηματοδότηση των προτύπων σχεδίων και των σχεδίων επίδειξης, μπορεί ιδίως να προκαλέσει την ενδεχόμενη παρέμβαση συμπληρωματικών χρηματοδοτικών πηγών εκ μέρους ενδιαφερομένων εταίρων, ασκώντας έτσι πολλαπλασιαστικό αποτέλεσμα στην ανάπτυξη της ευρωπαϊκής αγοράς των υπηρεσιών στον τομέα των πληροφοριών·  ότι όλες οι πολιτικές της αγοράς των πληροφοριών πρέπει να συμπληρώνουν τις άλλες τρέχουσες κοινοτικές πρωτοβουλίες, ιδίως στον τομέα των τηλεπικοινωνιών,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Εγκρίνονται οι στόχοι και οι κατευθυντήριες γραμμές του σχεδίου δράσης που προτείνεται από την Επιτροπή και αφορά τη:  - δημιουργία εσωτερικής αγοράς υπηρεσιών στον τομέα των πληροφοριών μέχρι το τέλος του 1992, σύμφωνα με τη Λευκή Βίβλο για την ολοκλήρωση της εσωτερικής αγοράς,  - τόνωση και ενίσχυση στον τομέα της ανταγωνιστικότητας των ευρωπαίων προμηθευτών υπηρεσιών πληροφοριών, λαμβάνοντας υπόψη, μεταξύ άλλων, το ρόλο και τις ανάγκες των μικρομεσαίων επιχειρήσεων,  - προώθηση της χρήσης προηγμένων υπηρεσιών στον τομέα των πληροφοριών στην Κοινότητα, στα πλαίσια της διεθνούς αγοράς,  - ενίσχυση των κοινών προσπαθειών για την εξασφάλιση της συνοχής της Κοινότητας στον τομέα των πολιτικών των υπηρεσιών στον τομέα των πληροφοριών.  Άρθρο 2  Για την επίτευξη των στόχων που προβλέπονται στο άρθρο 1, αναλαμβάνονται, με ευθύνη της Επιτροπής, οι ακόλουθες δράσεις, σύμφωνα με το σχέδιο δράσης που περιλαμβάνεται στο παράρτημα:  - δημιουργία ευρωπαϊκής ομάδας παρατηρητών της αγοράς των πληροφοριών για την ενθάρρυνση της παροχής πληρέστερων στατιστικών στοιχείων και για να ενημερώνεται η Επιτροπή, κατά την επεξεργασία της πολιτικής της, σχετικά με τα θετικά και τα αρνητικά σημεία της Κοινότητας όσον αφορά την ανταγωνιστικότητά της στον εν λόγω τομέα,  - υποβολή στο Συμβούλιο προτάσεων για την εξάλειψη των νομικών, διοικητικών και τεχνικών εμποδίων στη δημιουργία αγοράς πληροφοριών,  - βελτίωση των συνθηκών διαβίβασης και πρόσβασης στις υπηρεσίες στον τομέα των πληροφοριών, ιδίως μέσω προοδευτικής τυποποίησης και απλούστευσης των διαδικασιών,  - μελέτη πρωτοβουλιών για το ρόλο του δημόσιου τομέα στην αγορά των πληροφοριών, προκειμένου να βελτιωθεί η συνεργασία μεταξύ του τομέα αυτού και του ιδιωτικού τομέα,  - προώθηση προτύπων σχεδίων και σχεδίων επίδειξης που επιδρούν καταλυτικά προκειμένου να δημιουργηθεί ευρωπαϊκή αγορά,  - προετοιμασία ειδικής δράσης υπέρ των βιβλιοθηκών, κατ' εφαρμογή του ψηφίσματος του Συμβουλίου της 27ης Σεπτεμβρίου 1985 (1),  - προώθηση της προσφυγής στις ευρωπαϊκές υπηρεσίες στον τομέα των πληροφοριών που είναι ήδη διαθέσιμες στην αγορά καθώς και την ανάπτυξή τους.  Καμία από τις δράσεις αυτές δεν πρέπει να επικαλύπτει τις εργασίες που εκτελούνται στους τομείς αυτούς δυνάμει κοινοτικών ή εθνικών προγραμμάτων. Για την εφαρμογή των δράσεων αυτών, η Κοινότητα θα χρησιμοποιήσει, κατά το δυνατόν, τα υπάρχοντα μέσα και τις διαδικασίες.  Άρθρο 3  Οι δράσεις που αναφέρονται στο άρθρο 2 πραγματοποιούνται από την ημερομηνία έκδοσης της παρούσας απόφασης.  Άρθρο 4  Το ποσό που κρίνεται αναγκαίο για την υλοποίηση των εν λόγω δράσεων ανέρχεται σε 15 εκατομμύρια ECU για το 1989 και σε 21 εκατομμύρια ECU για το 1990.  Κατά γενικό κανόνα, οι αντισυμβαλλόμενοι πρέπει να αναλάβουν ουσιαστικό τμήμα της χρηματοδότησης, που να αντιπροσωπεύει τουλάχιστον 50 % του συνολικού κόστους.  Άρθρο 5  Κατά τη διάρκεια του δεύτερου εξαμήνου του 1989, η Επιτροπή θα υποβάλει στο Ευρωπαϊκό Κοινοβούλιο και στο Συμβούλιο έκθεση αξιολόγησης των αποτελεσμάτων που έχουν επιτευχθεί όσον αφορά την υλοποίηση των δράσεων, και μπορεί να παρουσιάσει τις κατευθυντήριες γραμμές που θα προκύψουν από τα αποτελέσματα αυτά για την ενδεχόμενη συνέχιση των δράσεων μέχρι το 1992.  Επιπλέον, το 1989 και το 1990, η Επιτροπή θα υποβάλλει στο Ευρωπαϊκό Κοινοβούλιο και στο Συμβούλιο έκθεση για τα σημαντικότερα περιστατικά και τις εξελίξεις που θα σημειωθούν στην αγορά των πληροφοριών.  Άρθρο 6  1. Η Επιτροπή των Ευρωπαϊκών Κοινοτήτων επικουρείται από συμβουλευτική επιτροπή, η οποία στο εξής θα αναφαίρεται ως « επιτροπή», που αποτελείται από αντιπροσώπους των κρατών μελών και προεδρεύεται από τον αντιπρόσωπο της Επιτροπής των Ευρωπαϊκών Κοινοτήτων.  Ο αντιπρόσωπος της Επιτροπής των Ευρωπαϊκών Κοινοτήτων υποβάλλει στην επιτροπή σχέδιο των προς λήψη αποφάσεων. Η επιτροπή εκφράζει τη γνώμη της σχετικά με το σχέδιο αυτό, εντός προθεσμίας που μπορεί να καθορίζει ο πρόεδρος ανάλογα με το πόσο επείγον είναι το συζητούμενο ζήτημα, προβαίνοντας, ενδεχομένως, σε ψηφοφορία.  Η γνώμη καταχωρείται στα πρακτικά της επιτροπής· επιπλέον, κάθε κράτος μέλος έχει το δικαίωμα να ζητά να καταχωρείται η θέση του στα εν λόγω πρακτικά.  Η Επιτροπή των Ευρωπαϊκών Κοινοτήτων λαμβάνει σοβαρά υπόψη της τη γνώμη της συμβουλευτικής επιτροπής. Την ενημερώνει για τον τρόπο με τον οποίο έλαβε υπόψη της τη γνώμη αυτή.  Η επιτροπή επικουρεί την Επιτροπή των Ευρωπαϊκών Κοινοτήτων στις εργασίες της γενικού χαρακτήρα για τη δημιουργία κοινής αγοράς των υπηρεσιών στον τομέα των πληροφοριών, ιδίως κατά τον καθορισμό των κοινοτικών πολιτικών, ώστε να αποφευχθεί η επικάλυψη των εθνικών δράσεων.  2. Κατά την υλοποίηση του σχεδίου δράσης που προβλέπεται στο άρθρο 2, η Επιτροπή των Ευρωπαϊκών Κοινοτήτων συμβουλεύεται την επιτροπή στους εξής τομείς:  - προτεραιότητες του σχεδίου δράσης,  - περιεχόμενο των προσκλήσεων υποβολής προσφορών και των προσκλήσεων εκδήλωσης ενδιαφέροντος,  - κριτήρια επιλογής των σχεδίων και των αντισυμβαλλομένων,  - συνολικές χρηματοδοτήσεις των προτεραιοτήτων,  - αξιολόγηση των σχεδίων,  - παρεκκλίσεις από το άρθρο 4 δεύτερο εδάφιο,  - αξιολόγηση του προγράμματος για την εκπόνηση της έκθεσης που προβλέπεται στο άρθρο 5.  Άρθρο 7  Η παρούσα απόφαση απευθύνεται στα κράτη μέλη.  Βρυξέλλες, 26 Ιουλίου 1988.  Για το Συμβούλιο  Ο Πρόεδρος  Γ. ΠΑΠΑΝΤΩΝΙΟΥ  (1) ΕΕ αριθ. C 249 της 17. 9. 1987, σ. 6.  (2) ΕΕ αριθ. C 13 της 18. 1. 1988, σ. 69.  (3) ΕΕ αριθ. C 356 της 31. 12. 1987, σ. 1.  (4) ΕΕ αριθ. L 314 της 4. 12. 1984, σ. 19.  (1) ΕΕ αριθ. C 271 της 23. 10. 1985, σ. 1.  ΠΑΡΑΡΤΗΜΑ  ΣΧΕΔΙΟ ΔΡΑΣΗΣ ΓΙΑ ΤΗ ΔΗΜΙΟΥΡΓΙΑ ΚΟΙΝΗΣ ΑΓΟΡΑΣ ΥΠΗΡΕΣΙΩΝ ΣΤΟΝ ΤΟΜΕΑ ΤΩΝ ΠΛΗΡΟΦΟΡΙΩΝ  1989-1990  1. Ευρωπαϊκή ομάδα παρατηρητών της αγοράς πληροφοριών (ΟΜΙ)  Θα δημιουργηθεί μια ευρωπαϊκή ομάδα παρατηρητών της αγοράς πληροφοριών στα πλαίσια της Επιτροπής με στόχο τη βελτίωση της στατιστικής γνώσης της κοινοτικής αγοράς των πληροφοριών και την παροχή των στοιχείων στην Επιτροπή που θα τη βοηθήσουν να προσανατολίσει τις επιλογές της. Η ΟΜΙ θα έχει σαν σκοπό να συμπληρώνει τις πρωτοβουλίες των κρατών μελών, των εταιρειών και των άλλων οργανισμών που ενδιαφέρονται για την ανάπτυξη της αγοράς των πληροφοριών. Οι δραστηριότητες της ΟΜΙ θα είναι συνεπώς παράλληλες με τις πρωτοβουλίες των κρατών μελών, των εταιρειών και των άλλων οργανισμών και δεν τις υποκαθιστούν. Η ΟΜΙ:  - θα συνεργάζεται στενά με εμπειρογνώμονες των κυβερνήσεων των κρατών μελών προκειμένου να βελτιωθεί η ποιότητα και η διαθεσιμότητα των στατιστικών στοιχείων για την αγορά των πληροφοριών, προσδιορίζοντας τα μέσα που επιτρέπουν να συλλεγούν τα στατιστικά στοιχεία με βάση το συμφωνηθέν θεωρητικό υπόδειγμα και  - θα συλλέγει τα στοιχεία που αφορούν την αγορά των πληροφοριών και θα πραγματοποιεί αναλύσεις για να τεκμηριώνει τις επιλογές της Επιτροπής.  Τα αποτελέσματα της συλλογής και της ανάλυσης των στοιχείων θα δημοσιεύονται.  Η χορήγηση ανέρχεται σε 1,8 εκατομμύρια ECU.  2. Εξάλειψη των τεχνικών, διοικητικών και νομικών εμποδίων  Η Επιτροπή θα διεξαγάγει, σε συνεργασία με τους προμηθευτές και χρήστες πληροφοριών, δημοσκόπηση με σκοπό να εκτιμήσει το αίτημα για απλοποίηση και τυποποίηση της πρόσβασης στις υπηρεσίες βάσεων δεδομένων καθώς και τις πιθανότητες συμφωνίας για μια τέτοια τυποποίηση.  Η Επιτροπή θα μελετήσει τη φύση των διοικητικών και νομικών εμποδίων καθώς και τη δυνατότητα κατάργησής τους. Η εποπτεία και ο συμβουλευτικός ρόλος της ομάδας για νομικά θέματα θα συνεχίσουν να ασκούνται κατά προτεραιότητα στους εξής τομείς: πνευματική ιδιοκτησία, επικύρωση υπογραφών που διαβιβάζονται ηλεκτρονικά, απάτη στην πληροφορική, υπευθυνότητα σε θέματα υπηρεσιών στον τομέα των πληροφοριών, εμπιστευτικότητα των υπηρεσιών στον τομέα των πληροφοριών, εμπιστευτικότητα των αναζητήσεων σε βάσεις στοιχείων και προστασία της ιδιωτικής ζωής.  Η Επιτροπή θα υποστηρίξει τη βελτίωση των συνθηκών διάδοσης των υπηρεσιών στον τομέα των πληροφοριών από τις ταχυδρομικές υπηρεσίες και τις υπηρεσίες τηλεπικοινωνιών, ενθαρρύνοντας κοινές δράσεις μεταξύ των εκδοτών και των ταχυδρομικών υπηρεσιών και συγκεντρώνοντας τις προσπάθειές της στη βελτίωση του συστήματος τηλεπικοινωνιών της Κοινότητας.  Η χορήγηση ανέρχεται σε 1,5 εκατομμύρια ECU.  3. Βελτίωση της συνεργασίας μεταξύ δημοσίου και ιδιωτικού τομέα  Θα οργανώνονται μελέτες και σεμινάρια προκειμένου να επεξεργάζονται προσανατολισμούς, υποδείξεις, κλπ., που στοχεύουν:  - να τονώσουν τη δημιουργία των ευρωπαϊκών υπηρεσιών πληροφοριών,  - να βοηθήσουν το δημόσιο τομέα να λαμβάνει τις αποφάσεις εκείνες που θα καθιστούν τα στοιχεία που αυτός κατέχει προσπελάσιμα από το κοινό,  - να ενθαρρύνουν τον ιδιωτικό τομέα να αξιοποιεί τα στοιχεία του δημόσιου τομέα,  - να βελτιώσουν τη μεταβίβαση της κτηθείσας πείρας στα κράτη μέλη και να ενθαρρύνουν για το σκοπό αυτό την αξιοποίηση των στοιχείων του δημόσιου τομέα από τον ιδιωτικό,  - να βελτιώσουν τη διαφάνεια των πολιτικών του δημοσίου τομέα όσον αφορά την εκμετάλλευση των στοιχείων του δημόσιου τομέα από τον ιδιωτικό, π.χ. να ορίσουν τις προϋποθέσεις άμεσης παροχής υπηρεσιών βάσεων δεδομένων από το δημόσιο τομέα, τις δασμολογικές πολιτικές κλπ.  Η χορήγηση ανέρχεται σε 0,2 εκατομμύρια ECU.  4. Έναρξη δοκιμαστικών σχεδίων και σχεδίων επίδειξης  Σύμφωνα με τις προϋποθέσεις και τα κριτήρια που προβλέπονται στην πρόσκληση για εκδήλωση ενδιαφέροντος (ΕΕ αριθ. C 188 της 17. 7. 1987), αποτελεί ευθύνη της Κοινότητας:  - να αναλύει και αξιολογεί τις ληφθείσες απαντήσεις,  - να ομαδοποιεί τις προτάσεις που αποβλέπουν σε συναφείς ή συμπληρωματικές δραστηριότητες και, με τη βοήθεια των εμπειρογνωμόνων, να οριστικοποιεί τις προτάσεις προπαρασκευαστικών μελετών και μελετών σκοπιμότητας,  - να διαπραγματεύεται με δυνητικούς εταίρους, π.χ. μεγάλες εταιρείες, μικρομεσαίες επιχειρήσεις, μειονεκτούσες περιοχές, διάφορες χώρες, - να εγκαινιάσει πρότυπα σχέδια και σχέδια επίδειξης σύμφωνα με τους στόχους που περιλαμβάνονται στην πρόσκληση υποβολής δηλώσεων ενδιαφέροντος, π.χ. στα νέα πεδία εφαρμογών και για επιδείξεις εφαρμογών που συνοδεύονται από τεχνολογικές καινοτομίες,  - να συνεχίσει την πραγματοποίηση των σχεδίων που έχουν περιληφθεί στο πενταετές πρόγραμμα για τη δημιουργία αγοράς εξειδικευμένων πληροφοριών, π.χ. όσον αφορά τις βάσεις δεδομένων για τα υλικά.  Η χορήγηση ανέρχεται σε 23 εκατομμύρια ECU.  5. Ενθάρρυνση της χρήσης των ευρωπαϊκών υπηρεσιών πληροφοριών  Είναι σκόπιμο να συμπληρωθούν οι προσπάθειες των προμηθευτών πληροφοριών του ιδιωτικού τομέα και των κρατών μελών με:  - τη διάθεση αντικειμενικών πληροφοριών σχετικά με τις προσφερόμενες υπηρεσίες από τους προμηθευτές πληροφοριών της Κοινότητας, λόγου χάρη με τη μορφή πολύγλωσσων ευρετηρίων,  - τον προσανατολισμό και την εκπαίδευση των χρήστων, αν αυτά τα εφόδια δεν παρέχονται εξαρχής από τους προμηθευτές πληροφοριών, με την ενίσχυση ιδίως παροχής βοήθειας προς τους χρήστες των υπηρεσιών,  - τη δημιουργία διεξόδων στην αγορά για τις νέες υπηρεσίες αν το ζητήσουν οι προμηθευτές πληροφοριών της Κοινότητας,  - την πραγματοποίηση μιας εκστρατείας προώθησης της χρήσης των υπηρεσιών πληροφοριών της Κοινότητας.  Η υποδομή που διαθέτει η Επιτροπή, όπως το σύστημα ECHO, θα χρησιμοποιηθεί για την πραγματοποίηση αυτών των δράσεων.  Η χορήγηση ανέρχεται σε 7 εκατομμύρια ECU.  6. Προεργασία για μια δράση για ενίσχυση των βιβλιοθηκών με βάση το ψήφισμα του Συμβουλίου της 27ης Σεπτεμβρίου 1985  Προεργασία για ένα σχέδιο διασύνδεσης των βιβλιοθηκών στην Κοινότητα. Ενίσχυση για τη χρησιμοποίηση των βιβλιοθηκών και ενθάρρρυνση για την υλοποίηση των νέων τεχνολογιών των πληροφοριών.  Η χορήγηση ανέρχεται σε 2,5 εκατομμύρια ECU.  Η συνολική χορήγηση ανέρχεται σε 36 εκατομμύρια ECU.